ANC en DA hou wyke terwyl hul steun afneemFoto: ANA Die DA en die ANC het albei met dieselfde hoeveelheid wyke as te vore geëindig na hierdie week se nege tussenverkiesings, maar albei partye het steun ingeboet. In die geval van die ANC het hulle ’n wyk in Kimberley aan ’n onafhanklike kandidaat afgestaan, maar een in Knysna van ’n onafhanklike kandidaat gewen. In Kaapstad het die DA ’n wyk gemaklik behou. Kaapstad wyk 54 is Robbeneiland, Seepunt, Bantrybaai, Clifton en Kampsbaai. Dit is vir die DA behou deur mev. Nicola Jowell met 3 634 stemme teen 374 vir die Kaapse Party, 72 vir die ANC en 20 vir die Demokratiese Onafhanklike Party. Dit verteenwoordig ’n swaai van vyf persentasiepunte teen die DA sedert 2016. Die ANC het ook teruggesak. Die Kaapse Party het gegroei. Knysna wyk 4 dek die township Khayalethu. Dit is in 2016 deur ’n onafhanklike kandidaat gewen, maar hierdie keer deur mnr. Sithembele Ngqezu afgeneem vir die ANC. Ngqezu het 1 232 stemme gekry teenoor 526 vir die DA en 192 vir die EFF. Die sewe wyke waarin tussenverkiesings vir die Sol Plaatje-munisipaliteit in Kimberley gehou is, is almal in die township Galeshewe geleë. In 2016 is al sewe wyke deur die ANC gewen. Hierdie keer het die ANC ses gewen en een (wyk 16) aan ’n onafhanklike kandidaat, mnr. Boitumelo Stout, afgestaan. Die ses nuwe ANC-raadslede is me. Dolly Swazi (wyk 9), mnr. Itumeleng Mojakwe (wyk 11), mnr. Gaolaolwe Maruping (wyk 12), me. Margaret Molatudi (wyk 13), mnr. Itumeleng Lekuma (wyk 19) en mnr. Frikkie Banda (wyk 32). Altesame het die ANC in die sewe wyke 6 981 stemme getrek, onafhanklikes 2 480 stemme, die EFF 1 256 stemme, die DA 586 stemme, Azapo 31 stemme en die ATM 20 stemme. Dit verteenwoordig ’n algehele swaai van 11 persentasiepunte teen die ANC. Daardie steun is meestal deur onafhanklikes opgeraap, wat teleurstellend sal wees vir die DA na ’n groot poging van die party in blou in dié township.